
PATVIRTINTA
Šakių rajono savivaldybės
administracijos direktoriaus
2026 m. kovo    d. įsakymu Nr. AT-

ŠAKIŲ RAJONO SAVIVALDYBĖS ADMINISTRACIJOS
LUKŠIŲ SENIŪNIJA

2026-ŲJŲ METŲ VEIKLOS PLANAS

Seniūnija yra Šakių rajono savivaldybės administracijos struktūrinis teritorinis padalinys, veikiantis tam tikroje savivaldybės teritorijos dalyje. Seniūnijos aptarnaujamos teritorijos ribas savo sprendimu nustato savivaldybės taryba.

LUKŠIŲ SENIŪNIJOS MISIJA – savo administraciniame padalinyje padėti įgyvendinti Vietos savivaldos įstatyme administracijai pavestus uždavinius, kūrybingai veikti pagal savivaldybės administracijos direktoriaus patvirtintus seniūnijos veiklos nuostatus, organizuoti ir užtikrinti efektyvų savarankiškų ir valstybės deleguotų funkcijų valdymą, bendradarbiauti su esamomis kaimo bendruomenėmis, apibendrinti seniūnijos gyventojų pastabas, pasiūlymus ir siekti juos įgyvendinti.

LUKŠIŲ SENIŪNIJOS VIZIJA – užtikrinti savivaldos plėtrą, sukurti sveiką, švarią, saugią ir patogią gyvenamąją aplinką, pagerinti gyvenimo kokybę kiekvienam bendruomenės nariui, tęsti kultūrinio turizmo plėtrą Zyplių dvaro ansamblyje, efektyviai išnaudoti visus turimus gamtos resursus kaimo turizmo vystymui, pritraukti investicijas siekiant sukurti palankias sąlygas verslui.

Šakių rajono savivaldybės administracijos Lukšių seniūnija planuodama 2026 metų veiklą, vadovaujasi Šakių rajono savivaldybės 2025–2035 metų strateginiu plėtros planu, patvirtintu Šakių rajono savivaldybės tarybos 2024 m. gruodžio 20 d. sprendimu Nr. T-402 ,,Dėl Šakių rajono savivaldybės 2025–2035 metų strateginio plėtros plano patvirtinimo“ ir Šakių rajono savivaldybės strateginiu veiklos planu, patvirtintu Šakių rajono savivaldybės tarybos 2026 m. vasario 13 d. sprendimu Nr. T-9 „Dėl Šakių rajono savivaldybės 2026–2028 metų strateginio veiklos plano patvirtinimo“, bei išsikelia sau uždavinius:
· Formuoti šiuolaikinę susisiekimo infrastruktūrą;
· Užtikrinti savivaldybės teritorijų vystymosi kryptingumą, jų prieinamumą ir atitiktį gyventojų poreikiams;
· Mažinti socialinės dezintegracijos ir skurdo prielaidas; 
· Užtikrinti savivaldybės funkcijų ir įsipareigojimų vykdymą;
· Gerinti viešojo valdymo praktiką.
	
Šakių rajono savivaldybės 2025–2035 metų strateginiame plėtros plane numatyta Šakių rajono savivaldybės vizija: patogus gyventi zanavykų kraštas, puoselėjantis tradicijas ir užtikrinantis darnią plėtrą bei gyvenimo kokybę.
Šakių rajono savivaldybės 2026–2028 metų strateginis veiklos planas parengtas vadovaujantis strateginiame plėtros plane nustatytais tikslais, uždaviniais ir priemonėmis. Strateginio veiklos plano uždavinių pasiekimai ir programų įgyvendinimas prisidės prie strateginiame plėtros plane nustatytų tikslų, uždavinių ir priemonių įgyvendinimo. 






2026 M. STRATEGINIUS UŽDAVINIUS ĮGYVENDINANČIOS PROGRAMOS

Šakių rajono savivaldybės administracijos Lukšių seniūnija, vykdydama savo veiklą, prisideda prie Šakių rajono savivaldybės 2026–2028 metų strateginio veiklos plano dalies programų įgyvendinimo, tarp jų:
1. Teritorijų vystymo ir ekonominės aplinkos gerinimo programa (kodas 001);
2. Sveikatos stiprinimo ir socialinės integracijos didinimo programa (kodas 003);
3. Valdymo programa (kodas 004).

VEIKLOS APŽVALGA PAGAL LUKŠIŲ SENIŪNIJOS METINĮ VEIKLOS PLANĄ

Lukšių seniūnijos pagrindinis tikslas yra gerinti gyvenimo kokybę seniūnijoje. Įgyvendinant Lukšių seniūnijos 2026 metų veiklos plane iškeltą tikslą, bus vykdomos savarankiškos ir deleguotos funkcijos, seniūnijos gyventojai bus aptarnaujami laiku ir kokybiškai, bus suteikiama reikalinga informacija, išduodamos pažymos ir kiti reikalingi dokumentai, suteikiama reikalinga socialinė pagalba, bus vykdoma gyvenamosios vietos deklaravimo funkcija. Siekiama efektyviai išnaudoti visus esamus rezervus nedarbui mažinti, rūpintis kultūros, paveldo objektais ir paminklais, atlikti notarinius veiksmus, įstatymų nustatyta tvarka, pritraukti investicijas, siekiant sukurti palankias sąlygas verslui, siekiama kokybiškai organizuoti kapinių priežiūrą. Kūrybingai kuriama saugi ir švari aplinka bendruomenės nariams.
Seniūnijoje, 2026 m. sausio 1 d. duomenimis, gyvenamąją vietą buvo deklaravę 2046 gyventojai. Seniūnija yra suskirstyta į 7 seniūnaitijas: Ežero, Siesarties, Lepšių, Plynių, Akėčių, Liepalotų ir Gerdžių. 

	DUOMENYS APIE SENIŪNIJĄ

	1.
	Seniūnijos plotas
	ha
	16903,94

	2.
	Bendras kelių ir gatvių ilgis
	km
	109

	3.
	Gatvių skaičius
	vnt.
	33

	4.
	Valomų šaligatvių plotas 
	m2
	9700,0

	5.
	Tvarkomų kapinių skaičius
	vnt.
	7

	6.
	Kapinių teritorijų plotas: visuomeninės kapinės, senkapiai, karių kapai
	ha
	3,19

	7.
	Seniūnijos prižiūrimų želdinių plotas
	ha
	23

	8.
	Zyplių dvaro parko plotas
	ha
	22

	9.
	Zyplių dvaro ansamblio miškas
	ha
	30

	10.
	Eksploatuojamų šviestuvų skaičius
	vnt.
	700

	11.
	Socialiai remtinų šeimų skaičius
	šeimų sk.
	44

	12.
	Vienkartinių pašalpų mokėjimas
	vnt.
	9

	13.
	Įdarbintų gyventojų užimtumo didinimo programoje 
	vnt.
	2

	14.
	Išduodamos pažymos gyventojams
	vnt.
	30

	15.
	Sudaromi notariniai veiksmai
	vnt.
	23

	16.
	Atliekų tvarkymo darbai (surenkamos šiukšlės )
	t
	69




PLANUOJAMI LUKŠIŲ SENIŪNIJOS 2026 METŲ VEIKLOS PLANO REZULTATAI

Įgyvendinant Lukšių seniūnijos 2026 metų veiklos planą siekiama prisidėti prie Šakių rajono savivaldybės 2026–2028 metų strateginiame plėtros plane numatytų tikslų įgyvendinimo:
· Skatinti ekonominę plėtrą ir užtikrinti teritorijų vystymą;
· Didinti švietimo ir kultūros paslaugų prieinamumą ir kokybę;
· Didinti socialinę gerovę;
· Stiprinti vietos savivaldą.

Lukšių seniūnija 2026 m. įgyvendina:
· Šakių rajono savivaldybės 2026–2028 metų strateginio veiklos plano programos kodas 001 „Teritorijų vystymo ir ekonominės aplinkos gerinimo programa“ seniūnijos uždavinio „Formuoti šiuolaikinę susisiekimo infrastruktūrą“ priemonę „Kelių ir gatvių kokybės užtikrinimas“. Įgyvendinant šią priemonę 2026 m. bus lyginami kelkraščiai, transportuojamas gruntas, pakraunant ekskavatoriumi, žvyruojami seniūnijos keliai ir gatvės, pagal poreikį valomas sniegas, tvarkomos pakelės, užtaisomos kelio išdaužos, užpilant naujomis medžiagomis, šalinami krūmai nuo kelio griovių šlaitų mechanizuotu būdu. Seniūnijoje yra 109,149 km prižiūrimų gatvių ir kelių. 2026 m. numatoma kelius greideriu lyginti 3 kartus – pavasarį ir rudenį, paskleisti užpiltą žvyrą, užtaisyti kelių įlūžimus. Gatvėse išdaužytos asfalto duobės bus užtaisomos šaltu asfaltu. 
· Šakių rajono savivaldybės strateginio 2026–2028 metų veiklos plano programos kodas 001 ,,Teritorijų vystymo ir ekonominės aplinkos gerinimo programa“ seniūnijos uždavinio „Užtikrinti savivaldybės teritorijų vystymosi kryptingumą, jų prieinamumą ir atitiktį gyventojų poreikiams“ ir uždavinio priemonę „Aplinkotvarkos ir atliekų tvarkymo sistemos gerinimas“.
· Įgyvendinant 2026 m. šias priemones, seniūnijoje bus atliekami aplinkos tvarkymo darbai, remontuojami ir nuolat tvarkomi pėsčiųjų takai ir šaligatviai, tvarkomi parkai ir skverai, pjaunama veja, sodinamos gėlės, prižiūrimi gėlynai, renkamos šiukšlės, puoselėjamas kraštovaizdis. Aplinkos priežiūrai ir tvarkymui seniūnijoje pasitelkiami 8 nuolatiniai darbuotojai. Prižiūrima teritorija siekia daugiai nei 70 hektarų. Seniūnijoje bus apšviečiamos 27 gatvės, prižiūrimi 700 šviestuvų, 3,19 ha veikiančių ir neveikiančių kapinių. Įsigyti daugiamečių augalų – medžių ir žydinčių krūmų, kuriuos planuojame pasodinti Lukšių miestelio teritorijose. Nuolat vykdomi Zyplių dvaro parko, kiemo ir pastatų priežiūros bei tvarkymo darbai. Sutvarkysime Zyplių dvaro ansamblio dirbtuvių kiemą,  perkelsime iš ,,karvidės“ pastato stalių dirbtuves į kitas kieme esančias patalpas, pagaminsime 6 (šešis) naujus 12 kv. m garažų vartus (3m x 4m). Miestelio parkuose bei kitose viešose erdvėse bus sodinamos gėlės ir prižiūrimi gėlynai. Pritvirtinsime ant „Atminties“ koplytėlės naujus kalvio sukurtus ir pagamintus po 4 (keturi) vienetus naujų vėliavų laikiklių ir vėliavų antgalių. Lukšių visuomeninėse senosiose kapinėse bus remontuojami pagrindiniai vartai, gaminama ir užtveriama nauja – 700 metrų tvora, bus klojamas naujas - 200 metrų takas. Planuojama perstatyti antrojo pasaulinio karo aukų kapinių tvorą – 180 metrų.
· Surinktas kapinių šiukšles pagal galimybes rūšiuosime, žaliąsias atliekas kompostuosime seniūnijoje esančioje aikštelėje. Stiklo ir plastiko atliekos iš kapinių bus išvežamos pagal grafiką. Per metus planuojame surinkti apie 69 toną. 
· Šakių rajono savivaldybės strateginio 2026–2028 metų veiklos plano programos Kodas 003 „Sveikatos stiprinimo ir socialinės integracijos didinimo programa“ uždavinio „Mažinti socialinės dezintegracijos ir skurdo prielaidas“ ir priemonę „Užtikrinti finansinės pagalbos teikimą Lukšių seniūnijos gyventojams (išmokos mokėjimams ir kt.)“. Įgyvendindama šią priemonę seniūnija sieks, kad darbuotojai tobulintų savo žinias, jas taikytų darbe, dirbant su socialiai remtinais, socialinę atskirtį, socialinių problemų turinčiais bei gaunančius priklausančias išmokas žmonėmis, lankytų vienišus senelius ir kitus socialiai remtinus žmones, kuriems reikalinga materialinė ar moralinė parama. Lukšių seniūnijoje yra apie 44 socialiai remtinos šeimos, joms yra mokama socialinė pašalpa, 9 šeimoms planuojama suteikti vienkartinę piniginę paramą, dėl sunkios materialinės padėties, pagal atsiradusį poreikį, dėl ligos ar kitos nelaimės. Taip pat seniūnijoje bus priimami žmonės, kurie nori pateikti prašymus, dėl socialinės finansinės, materialinės paramos, kompensacinės technikos įsigijimo, kuriems reikalingos konsultacijos dėl ligonių slaugos ar priežiūros bei kitais socialiniais klausimais. Lukšių seniūnija bendradarbiaudama su asociacija ,,Lukšių bendruomenės centras“ vykdys tęstinį Lukšių vaikų dienos centro projektą, centrą lankys 25 vaikai iš šeimų turinčių problemų. Projektas finansuojamas Socialinės apsaugos ir darbo ministerijos bei Šakių rajono savivaldybės lėšomis. Lukšių seniūnijoje bus vykdoma visuomenei naudinga veikla, remontuojami socialiniai būstai ir administruojamos negyvenamosios patalpos seniūnijoje.
· Programos Kodas 003 „Sveikatos stiprinimo ir socialinės integracijos didinimo programa“ uždavinio „Mažinti socialinės dezintegracijos ir skurdo prielaidas“ ir priemonę „Savivaldybės gyventojų užimtumo skatinimas“ bus tvarkomos gatvės, pakelės, takai, prižiūrimi šaligatviai ir vietinės reikšmės kelių pakraščiai, pjaunama žolė, prižiūrimi želdiniai, tam panaudojant pagal užimtumo didinimo darbų programą įdarbinti 2 žmonės, aprūpinant juos būtinomis darbo priemonėmis. 
· Šakių rajono savivaldybės strateginio 2026–2028 metų veiklos plano programos Kodas 004 „Valdymo programa“ seniūnijos uždavinio ,,Užtikrinti savivaldybės funkcijų ir įsipareigojimų vykdymą“ priemonę ,,Savivaldybės valdymo ir funkcionalumo užtikrinimas“. Įgyvendinant šią priemonę planuojame, kad vienas seniūnijos darbuotojas dalyvaus kvalifikacijos kėlimo mokymuose. Mokymo metu įgytas žinias pritaikys vykdydami savo darbo funkcijas, bus planuojamos išlaidos transporto išlaikymui, kanceliarinių prekių įsigijimui, komunalinių paslaugų apmokėjimui, seniūnijos patalpų išlaikymui. 
· Šakių rajono savivaldybės strateginio 2026–2028 metų veiklos plano programos Kodas 004 „Valdymo programa“ seniūnijos uždavinio „Gerinti viešojo valdymo praktiką“ priemonę „Administracinės naštos mažinimo priemonių įgyvendinimas“. Įgyvendinant šią priemonę bus išduota per trumpesnį laiką nei nustatyta teisės aktuose leidimai, pažymos. Greičiau, nei nustatyta teisės aktuose. Įgyvendinant šią priemonę bus dirbama su Registrų centro Metrikacijos ir gyvenamosios vietos deklaravimo informacine sistema (MGVDIS), DVS programa (KONTORA), VIPIS viešųjų pirkimų sistema. Bus išduodamos pažymos juridiniams faktams patvirtinti ir nuolat bus susirašinėjama su įvairiomis institucijomis įstaigos veiklos klausimais. Išduodami leidimai važiuoti sunkiasvorėmis transporto priemonėmis ir žemės kasimo darbams vykdyti, taip pat laidojimo leidimai. Išduodamos rekomendacijos gauti leidimui saugotinų medžių ir krūmų kirtimo, persodinimo ar kitokio pašalinimo, genėjimo darbams. Bus įgyvendinamos gyvenamosios vietos deklaravimo funkcijos: faktinę gyvenamąją vietą pavirtinančių pažymų išdavimas, priimami prašymai dėl gyvenamosios vietos adreso keitimo, tikslinimo, naikinimo, atitinkamų sprendimų priėmimas, gyvenamosios vietos neturinčių asmenų apskaita. Atliekami notariniai veiksmai, sudaromi testamentai.
Įgyvendinant 2026 metų veiklos planą seniūnijos darbuotojai kartu su seniūnijos teritorijos gyvenamųjų vietovių atstovais – seniūnaičiais, bendruomenių pirmininkais aktyviai dalyvaus savivaldybės institucijose ir savivaldybės teritorijoje veikiančiose valstybinėse įstaigose rengiant sprendimus bei juos įgyvendinant.
Įgyvendinant 2026 m. veiklos planą bei tikslą bus užtikrinamas priskirtos teritorijos visuomenės viešųjų poreikių ir interesų tenkinimas ir seniūnijos funkcijų vykdymas. Seniūnija įsipareigoja laiku planuoti ir efektyviai naudoti finansinius, žmogiškuosius bei materialinius išteklius, apibendrinti statistinius praėjusių metų veiklos duomenis ir pateikti juos ataskaitoje seniūnijos gyventojams ir administracijos direktoriui.
Seniūnijos funkcijos 2026 m.:
· neviršydama savo įgaliojimų, Seniūnijos teritorijoje organizuoja ir kontroliuoja savivaldybės institucijų sprendimų įgyvendinimą arba pati juos įgyvendina;
· dalyvauja vertinant atskirų šeimų (asmenų) gyvenimo sąlygas bei poreikius ir surašant buities ir gyvenimo sąlygų patikrinimo aktą, teikia savivaldybės administracijai siūlymus dėl socialinės paramos toms šeimoms (asmenims) reikalingumo ir paramos būdų;
· dalyvauja vykdant vaiko teisių apsaugą, užtikrina prevencinės pagalbos vaikui ir šeimai organizavimą, socialinių, švietimo, sveikatos priežiūros įstaigų bei kitų įstaigų teikiamų paslaugų koordinavimą ir darbą su socialinę riziką patiriančiomis šeimomis;
· renka ir merui teikia duomenis, reikalingus savivaldybės teritorijoje gyvenančių vaikų apskaitai;
· registruoja žemės, vandens telkinių, miško sklypų savininkų, valdytojų ir naudotojų pranešimus apie medžiojamųjų gyvūnų ir griežtai saugomų rūšių laukinių gyvūnų padarytą žalą ir teikia duomenis Savivaldybės administracijos direktoriui;
· dalyvauja rengiant ir įgyvendinant kaimo plėtros programas;
· dalyvauja organizuojant ir įgyvendinant civilinę saugą;
· dalyvauja rengiant ir įgyvendinant gyventojų užimtumo programas;
· dalyvauja organizuojant vietos gyventojų apklausas, atliekant gyventojų ir būstų, kitus visuotinius surašymus;
· dalyvauja kuriant ir įgyvendinant informacinės visuomenės plėtros programas;
· dalyvauja organizuojant gyventojų sporto ir kultūros renginius;
· dalyvauja organizuojant viešuosius darbus ir visuomenei naudingą veiklą; 
· organizuoja nemokamus viešuosius darbus nustatyta tvarka pasiųstiems asmenims; 
· organizuoja ir (arba) kontroliuoja savivaldybės kelių, bendrojo naudojimo teritorijų, kapinių, želdinių, gatvių, šaligatvių, aikščių, automobilių stovėjimo aikštelių valymą ir priežiūrą, gatvių ir kitų viešų vietų apšvietimą, viešųjų tualetų paslaugų teikimą;
· dalyvauja vykdant socialinės paramos teikimą ir socialinių išmokų, pašalpų mokėjimą bei kontrolę;
· teisės aktų nustatyta tvarka dalyvauja įgyvendinant valstybės perduotas funkcijas žemės ūkio srityje;
· dalyvauja rengiant ir įgyvendinant vietos veiklos grupių programas ir vietos plėtros strategijas;
· tvarko priskirtus registrus ir nustatyta tvarka teikia duomenis;
· tvarko gyvenamosios vietos deklaravimo duomenų ir gyvenamosios vietos nedeklaravusių asmenų apskaitą, išduoda seniūnijos aptarnaujamos teritorijos gyventojams Lietuvos Respublikos gyvenamosios vietos deklaravimo įstatyme nustatytus, taip pat įstatymuose numatytus kitus faktinę padėtį patvirtinančius dokumentus;
· Vyriausybės nustatyta tvarka išduoda leidimus laidoti, jeigu seniūnijos aptarnaujamoje teritorijoje atlieka kapinių priežiūrą;
· dalyvauja organizuojant viešųjų paslaugų teikimą ir (ar) prižiūrint, kaip teikiamos viešosios paslaugos, teikia pasiūlymus savivaldybės administracijai dėl viešųjų paslaugų teikimo gerinimo, o Lietuvos Respublikos vietos savivaldos įstatymo 54 straipsnio 2 dalyje numatytais atvejais pati teikia šias paslaugas;
· užtikrina tinkamą Seniūnijos dokumentų tvarkymą, naudojimą ir saugojimą;
· teisės aktų nustatyta tvarka organizuoja Seniūnijoje esančio turto inventorizaciją;
· organizuoja Seniūnijoje esančio ilgalaikio ir trumpalaikio turto efektyvų valdymą ir naudojimą; 
· dalyvauja įgyvendinant Seniūnijoje kultūrinių renginių, kuriuos rengia kultūros įstaigos, projektus;
· vykdo rajono savivaldybei nuosavybės teise priklausančių gyvenamųjų patalpų administravimą;
· atlieka kitas Lietuvos Respublikos vietos savivaldos įstatymo ar Savivaldybės tarybos sprendimu nustatytas, funkcijas.
Įgyvendinant Lukšių seniūnijos 2026 metų veiklos plane iškeltus uždavinius ir tikslus, vykdant savarankiškas ir valstybės deleguotas funkcijas, seniūnijos gyventojai bus aptarnaujami laiku ir kokybiškai. Jiems bus suteikiama reikalinga informacija, išduodamos pažymos, suteikiama reikalinga socialinė pagalba, deklaruojama gyvenamoji vieta ir kt. Bus kuriama saugi ir švari aplinka bendruomenės nariams.


Seniūnas                                                                                                      Vytautas Andziulevičius
